**Kirsten Ingeborg Langbo** (født 13. september 1909, død 8. januar 1996) var en norsk forfatter og barneunderholder.

Kirsten Langbo ble født på Gran på Hadeland, der hun vokste opp på en storgård (Jorstad) i en søskenflokk på tretten. Som ung flyttet hun til Oslo som hushjelp, men dro seinere til USA, der hun traff mannen sin. De bosatte seg på Åssiden i Drammen. Som hjemmeværende husmor skreiv Kirsten Langbo små hverdagsbetraktninger for Drammens Tidende. 

Langbo ble landskjent da hun fra 1955 begynte å opptre i radioprogrammet Barnetimen for de minste i NRK. På brei hadelandsdialekt sang hun egne viser, spilte gitar og fortalte muntre og virkelighetsnære historier fra et bondegårdsmiljø i gamle dager, først og fremst om veslejenta Berte, men også mye om husdyr. Et av hennes fremste kjennetegn var at hun med munnen imiterte en trombonesolo i kjenningsmelodien "Bayersk polka" til sine barnetimer. Hun hadde barnetimesendinger inn på 1970-tallet og turnerte med musikken og historiene rundt om i Norge, også som buktaler utstyrt med hånddokker. 

Da NRK Fjernsynet begynte med barneprogramserien *Kosekroken* på begynnelsen av 1960-tallet, ble Kirsten Langbo en av artistene som ble engasjert til å lage enkeltstående programmer til serien. Eksempelvis var hun programleder for episoden *I kolonialbutikken* som ble sendt 9. desember 1966. Der spilte hun ekspeditrise i kolonialbutikk, samtalte med en buktalerdukke og fremførte to av sine egne sanger.

Kirsten Langbo debuterte i bokform med barnetimeantologien *Morn igjen* i 1957. Også flere av de seinere bøkene hennes baserer seg på radiofortellingene. I biografien *Heme hos oss* fra 1978, den eneste boka for voksne, skildrer hun sin egen oppvekst på 1920-tallet. Flere av visene kom også ut på grammofonplater. 

Kirsten Langbo flyttet etter hvert hjem til Hadeland og bosatte seg på Jaren.

Bøker
-----

* 1957: *Morn igjen* – fortellinger fra barnetimen av Kirsten Langbo, Hans P Hansen, Helge Sverre Nesheim, Liv Sandberg og Amund Schrøder
* 1958: *Berte fra barnetimen* – utgitt som *Barna på Mikkelsplassen eller Berte fra barnetimen* i 1977
* 1967: *Mirisak* – illustrert av Jacob Grundt
* 1969: *Pappa Tusenbein*
* 1977: *Ola på Rundtomgard*
* 1978: *Heme hos oss* – selvbiografi

Kirsten Langbo skrev også teksten til flere enkle bildebøker med dyr utgitt på 1980-tallet av forlaget Litor.

Plater
------

* 1956: *Jenta som ikke ville ha mat*, *Mamma-e-a-e-a*, *Loftsmusene*, *Musene leker gjemsel* – EP-plate
* 1960: *Berte fra Barnetimen* – EP-plate
* 1961: *Trafikk-ABC* – EP-plate sammen med Alf Prøysen, Kjell Lund og Ingebrigt Davik, gjenutgitt på *Barnas Trafikkplate* i 1970
* 1964: *Det var en gang en sang* – EP-plate med ti viser
* 1972: *Barnetime for store og små* – LP-plate med flere artister
* 1991 *Tuppeline kråkereir. Kirsten Langbo synger, forteller og spiller gitar* – lydkassett fra Barnetimen for de minste, utgitt av Bokklubbens barn

Kirsten Langbo er også med på samleplatene *Jul for hele familien* fra 1978 og *Barnas Store Ønskeplate* fra 1979. Hun deltok dessuten på visesamlinga *Barnas kosestund* sammen med Helge Sverre Nesheim, Sten Nilsen, Alf Prøysen og Frank Robert.

Referanser
----------

1. 1 2 3   Slekt og Datas Gravminnebase, «Minneside basert på bilder og gravminnedata for Kirsten Ingeborg Jorstad Langbo, (13.september 1909 - 18.januar 1996).», besøkt 16. august 2021[Hentet fra Wikidata]
2. ↑   Norsk biografisk leksikon, oppført som Kirsten Ingeborg Langbo, Norsk biografisk leksikon ID Kirsten\_Langbo, besøkt 9. oktober 2017[Hentet fra Wikidata]
3. ↑  «NRK TV - Se Kosekroken» **(norsk)**. 9. desember 1966. Besøkt 15. mars 2018. «NRKs interne arkivbeskrivelse av programmet: Kirsten LANGBO som butikkdame i gammeldags landhandel. Julestemning. Får besøk av liten pike som spiller piano. LANGBO buktaler med nissedukke. Spiller gitar og synger 2 viser: "Butikkvise" (Langbo) og "Julestri" (Langbo).»

Eksterne lenker
---------------

* Biografi i www.mic.no
* NRK om Kirsten Langbo


|  |  |  |
| --- | --- | --- |
| Forrige mottaker:Gutorm Gjessing | **Vinner av Språklig samlings litteraturpris**(1979) | Neste mottaker:Vidar Sandbeck |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Historisk befolkningsregister **·** BIBSYS **·** Geni **·** VIAF **·** ISNI **·** MusicBrainz
 |